Aanklagte van aanranding, ontvoering teen munisipale beamptesPaultjie Hendriks (Foto verskaf deur die DA) Paultjie Hendriks, raadslid van die Demokratiese Alliansie in Noordwes, het Vrydag strafregtelike aanklagte van aanranding en ontvoering aanhangig gemaak teen beamptes van die Bojanala-distriksmunisipaliteit. Leon Basson, adjunk- provinsiale leier van die DA in Noordwes, het gesê DA-raadslede het Woensdag verlede week ŉ raadsvergadering bygewoon om die skorsing van die munisipale bestuurder, Pogiso Shikwane, en die hoof- finansiële beampte, Olga Ndlovu, te bespreek. Dit hou verband met hul beweerde rol in die R134 miljoen wat sonder toestemming deur die raad gebruik is. Die DA het versoek dat burgemeester Fetsang Molosiwa geskors moet word vir sy beweerde betrokkenheid in die saga en die finansiële probleme by die munisipaliteit wat daartoe gelei het dat beamptes en raadslede nie hul salarisse betaal is nie. “Toe die DA ŉ breek versoek en probeer het om die raadsaal te verlaat, is ons raadslid aangerand deur stakende werkers,” het Basson verduidelik. “Raadslid Hendriks is aangerand en twee van sy vingers, elmboog en ribbes is gebreek. Hy is drie ure lank gyselaar gehou toe hulle geweier het om hom te laat gaan en geweier het om ŉ ambulans te ontbied sodat hy mediese behandeling kan ontvang.” Basson het gesê die DA het begrip vir die frustrasie van beamptes wat nie hul salarisse ontvang het nie weens wanbestuur van finansies by die munisipaliteit, maar dit is onaanvaarbaar dat raadslede fisies aangerand word. “Dit is ook onaanvaarbaar dat daar polisielede in die omgewing was, maar niemand in hegtenis geneem is vir hul rol in die aanranding en ontvoering van DA-raadslede nie,” het hy bygevoeg.